રઘુવીર કોઈ પણ વ્યક્તિ પર કટાક્ષ કરશે ખરા, પણ તેની સાથેના વ્યવહારમાં ઉષ્મા એની એ જ રહેવાની. સંપર્કમાં આવેલા ઘણાખરા માણસોની નબળી કડી તે જાણતા હોય છે એટલે એના પર કટાક્ષ કરવાનો લોભ ભાગ્યે જ છોડી શકે છે. જ્યોતીન્દ્ર દવેની મોક-કોર્ટ અમદાવાદમાં ગોઠવવામાં આવેલી. આ માટે બ્રોકર ખાસ મુંબઈથી આવેલા. તેમનો મત એવો હતો કે સ્ક્રિપ્ટ જેવું કશું તૈયાર કર્યું હોય તો કાર્યક્રમ વધારે જામે; જ્યારે રઘુવીરે કહ્યું કે આવામાં સ્ક્રિપ્ટ જેવું કશું હોય જ નહિ, પડશે એવા દેવાશે જેવું રાખીયે તો કાર્યક્રમમાં વધારે રંગત આવે. જોકે પછી એ કાર્યક્રમ ઘણો જ નિષ્ફળ ગયેલો, પણ રઘુવીરના ચબરાકીભર્યા જવાબોએ પ્રેક્ષકોને મંત્રમુગ્ધ કરેલા; આ મોક-કોર્ટના જજ તરીકે પ્રિન્સિપાલ એસ. આર. ભટ હતા. રઘુવીરને (જ્યોતીન્દ્રના વકીલ તરીકે) કેટલાંક સવાલો મેં પૂછ્યા અને કેટલાંક એસ. આર. ભટસાહેબે પૂછ્યા. ભટસાહેબના દરેક સવાલના જવાબમાં રઘુવીર જાણીબૂજીને સ્ત્રીનો ઉલ્લેખ કર્યા કરે. ભટસાહેબે અકળાઈને રઘુવીરને પૂછ્યું; ‘વેલ મિ. ચૌધરી, દરેક પ્રશ્નના જવાબમાં તમે સ્ત્રીઓની વાત શા માટે વચ્ચે લાવો છો?’